Hana Zelinová

**Hana Zelinová** (* 20. júl 1914, Vrútky – † 16. marec 2004, Bratislava) bola slovenská spisovateľka a dramatička, autorka literatúry pre deti a mládež.

## Život
Narodila sa v rodine robotníka a vzdelanie získavala vo Vrútkach, neskôr pokračovala na učiteľskom ústave v Bratislave. Pracovala ako redaktorka (Slovenský východ, Novosti) v Košiciach, kam sa vrátila po vojne a začala pracovať v nakladateľstve Svojeť. V rokoch 1950 – 1954 pracovala v podniku Obnova v Bratislave, neskôr bola referentkou v Západoslovenských vodárňach a kanalizáciách a v rokoch 1962 – 1970 pôsobila ako redaktorka v časopise Zornička. V roku 1972 odišla do dôchodku. V rokoch 1990 – 1992 bola poslankyňou Národnej rady SR za Demokratickú stranu.

V roku 1979 jej bol udelený titul zaslúžilá umelkyňa, v roku 2001 jej bolo udelené najvyššie štátne ocenenie za celoživotnú tvorbu – Pribinov kríž I. triedy. V jej rodisku – Vrútkach – je po nej pomenovaná mestská knižnica, škola a nachádza sa tu aj jej pamätná izba.

V roku 1995 realizoval scenárista a režisér Fedor Bartko dokumentárny film o živote a tvorbe Hany Zelinovej v rámci televízneho cyklu Portréty (scenár Dana Herrmanová, STV Bratislava), v roku 2001 dokumentárny film O čom je život – Hana Zelinová.

## Tvorba
Jej literárne začiatky siahajú do roku 1933, keď začala uverejňovať svoje prvé príspevky v novinách a časopisoch (Slovenka, Život, Svet socializmu, Slovenské pohľady, Zornička, Ohník a i.), ale taktiež v rozhlase. Prvého knižného vydania svojej tvorby sa dočkala až v roku 1941. Svoje diela písala pre masových čitateľov, pričom využívala romantické námety, príbeh zobrazovala s náležitým dejovým spádom a nečakaným vyvrcholením, hoci záver vyznel občas melodramaticky. V detskej literatúre sa upriamovala na problematiku 2. svetovej vojny, Slovenského národného povstania alebo sa venovala súčasným problémom.

## Dielo
### Tvorba pre dospelých

* 1941 – *Zrkadlový most*, zbierka poviedok
* 1944 – *Prístav pokoja*, román
* 1946 – *Anjelská zem*, 1. diel trilógie
* 1948 – *Hora pokušenia*, 2. diel trilógie
* 1948 – *Dievočka, vstaň!*, 3. diel trilógie
* 1958 – *Diablov čardáš*, román
* 1967 – *Anjelská zem*, súhrnné vydanie trilógie
* 1970 – *Kamenný ruženec*, zbierka krátkych próz
* 1971 – *[[Alžbetin dvor (román)|Alžbetin dvor]]*, 1. diel trilógie z Turca
* 1974 – *Volanie vetra*, 2. diel trilógie z Turca
* 1977 – *Kvet hrôzy*, 3. diel trilógie z Turca
* 1979 – *Hodina zažíhania sviec*, novely
* 1980 – *Hodvábna cesta*, 1. diel trilógie z Liptova
* 1981 – *Smäd*, 2. diel trilógie z Liptova
* 1983 – *Kľukatý let motýľa*, 3. diel trilógie z Liptova
* 1986 – *Vejár s fialkami*
* 1988 – *Hlas starých huslí*
* 1989 – *Nočný koncert*, román
* 1993 – *Víno kráľov*, román
* 1994 – *Harlekýnove milióny*, román
* 1995 – *Vranie oči*
* 1996 – *Dve slová*, román
* 1996 – *Sedem dní a jedna noc*
* 1997 – *Ruža zo samého dna*
* 1998 – *Ešte raz sa obzrieť mám…*
* 1998 – *Aj v raji prší*, román
* 1999 – *Múr plaču*, román

### Tvorba pre deti

* 1959 – *Jakubko*
* 1959 – *Sivá húska*
* 1962 – *Taká čudná jar*, tri novely
* 1962 – *Bosý generál*, novela
* 1964 – *Večer neprídem*
* 1966 – *Hriešna krajina Atlantis*
* 1966 – *Dovidenia, Zuzanka*
* 1967 – *Moja je pomsta* (v roku 1969 bolo dielo sfilmované pod názvom *Čierna minúta*)
* 1970 – *Hanibal za bránou*
* 1977 – *Otec, povedz pravdu*
* 1981 – *Pehavý noštek*
* 1986 – *Maťko a ja*
* 1987 – *Vlnky-žblnky*
* 1988 – *Spať na slnku*
* 1999 – *Rozprávková studnička*

### Dráma

* 1943 – *Mária*, divadelná hra (uvedená i v SND, režisér Ján Borodáč)
* 1944 – *Ktosi je za dverami*, divadelná hra
* 1948 – *Žijem cudzí život*, divadelná hra
* 1966 – *Bambusová princezná*, bábková hra

### Rozhlasové hry

* 1946 – *Kytica pivónií*
* 1948 – *Vavrínový veniec*
* 1956 – *Valgatha*
* 1960 – *Jánošíkova píšťala*
* 1961 – *Prvý vo vesmíre*
* 1962 – *Bosý generál*
* 1965 – *Palička šťastia*
* 1968 – *Kismet*

### Televízne hry a dramatizácie

* 1956 – *Ilúzia*
* 1959 – *Jakubko*
* 1960 – *49 dní*
* 1965 – *Ametystový kvet*
* 1966 – *Bambusová princezná*
* 1967 – *Slnečnica*
* 1967 – *Svetlo na spodnej haluzi*
* 1969 – *Kamenný ruženec*
* 1972 – *Rosa na tráve*
* 1974 – *Čaša plná ambrózie*
* 1980 – *Sivá húska*
* 1986 – *[[Alžbetin dvor (seriál)|Alžbetin dvor]]*

## Externé odkazy
* 

Kategória:Osobnosti z Vrútok
Kategória:Slovenskí spisovatelia
Kategória:Slovenskí spisovatelia pre deti a mládež
Kategória:Slovenskí prozaici
Kategória:Slovenskí dramatici
Kategória:Ženy v slovenskej literatúre
Kategória:Česko-slovenskí zaslúžilí umelci
Kategória:Laureáti Pribinovho kríža I. triedy